ג'רי סיינפלד

ביוגרפיה

סיינפלד נולד בברוקלין, ניו יורק שבארצות הברית. אביו של סיינפלד, קלמן סיינפלד, היה יצרן ובנו של מהגר יהודי מדרום אוקראינה וממוצא יהודי-הונגרי. אימו של סיינפלד, בטי (לבית חוסני) הייתה עקרת בית ממוצא יהודי-סורי והוריה היו מחלב.
סיינפלד גדל בעיירה מספקואה הנמצאת במחוז נסאו, וכן למד בבית הספר התיכון העירוני של מספקואה שבלונג איילנד. בעודו היה בן 16, עלה סיינפלד לישראל והתנדב בקיבוץ סער למשך זמן קצר. סיינפלד למד במשך שנתיים באוניברסיטת ניו יורק סטייט באוסווגו, ולאחר השנה השנייה שלו הוא הועבר לקווינס קולג' של אוניברסיטת ניו יורק סיטי, כאשר שם הוא סיים את לימודיו עם תואר בתקשורת ותיאטרון.

ראשית דרכו

אחרי מספר הופעות סטנד-אפ במכללה בה הוא למד, החל סיינפלד לפתח עניין בתחום. ב-1976, לאחר סיום לימודיו בקווינס קולג' של ניו נורק, החל סיינפלד להופיע בערבי במה פתוחים כסטנאדפיסט, ובהמשך הופיע בספיישל של רודני דיינג'רפילד בערוץ HBO. ב-1979 החל סיינפלד להופיע בתפקיד חוזר בסדרת הטלוויזיה "בנסון", בתור פרנקי, שליח דואר שאיש לא רוצה בחברתו. כמה ימים לאחר שהחל את עבודתו הגיע סיינפלד למפגש קריאה של התסריט ושם לב כי הוא אינו מופיע בפרק, ומכך הסיק שפוטר, מה שהתברר בהמשך כנכון. במאי 1981 הופיע סיינפלד כסטאנדפיסט אורח בתוכניתו של ג'וני קרסון, וזכה לתשואות גם מצידו של קרסון וגם מצד הקהל, ומיד לאחר מכן הופיע בתוכניתו של דייוויד לטרמן.

לאחר "סיינפלד"

בשנת 1998 יצא סיינפלד למסע הופעות מיוחד שכותרתו "אני מספר לך את זה בפעם האחרונה". אלבום הנושא את אותו שם יצא באותה שנה, עם החומרים מהמופע.
לאחר שהופסק שידורה של הסדרה, חזר סיינפלד למקורות, והחל להופיע שוב במועדני סטנדאפ. תהליך השגת החומרים למופע שלו הוסרט לסרט התעודה "הקומיקאי". סיינפלד גם כתב מספר ספרים, שרובם חומרים ממופעים ישנים שלו.
חברת האשראי אמריקן אקספרס שכרה את שרותיו של סיינפלד למסע פרסום שכלל מספר מצומצם של סרטונים. סיינפלד הופיע בפרסומת אחת באורך דקה ששודרה במחצית הסופרבול 2001, ובשתי פרסומות לאינטרנט, שבוימו על ידי בארי לוינסון ומציגות את סיינפלד עם גיבורו משכבר הימים סופרמן.
בשנת 2007 סיינפלד הפיק וכיכב בתפקיד הראשי בסרט אנימציה תלת-ממדי בשם "כוורת בסרט" אשר יצא לאקרנים ב-2 בנובמבר 2007. במסגרת יחסי הציבור שליוו את יציאת הסרט הגיע סיינפלד ב-23 בנובמבר 2007 לביקור בן מספר ימים בישראל. בביקורו, נפגש עם נשיא המדינה, שמעון פרס, ראש הממשלה, אהוד אולמרט והשחקן שמדבב בעברית את תפקידו של סיינפלד איל קיציס.
סיינפלד השתתף בתפקידי אורח משמעותיים בסדרות הקומדיה "רוק 30",, "לואי" ו"תרגיע" (בכיכובו של שותפו ליצירת "סיינפלד", לארי דייוויד). בנוסף נטל חלק בעוד כמה תוכניות אחרות בתפקידי אורח קטנים יחסית.
ביולי 2012 סיינפלד השיק סדרה אינטרנטית חדשה שנקראת "קומיקאים במכוניות שותים קפה" ובה הוא מארח את חבריו הקומיקאים ברכבי אספנות. בדצמבר 2015 אף אירח בתוכניתו את נשיא ארצות הברית ברק אובמה.
בדצמבר 2015 הופיע סיינפלד בישראל, וערך ארבע הופעות בהיכל מנורה מבטחים.
ב-30 בדצמבר 2017, הופיע סיינפלד שוב בישראל, וערך שתי הופעות באותו ערב בהיכל מנורה מבטחים בתל אביב.

חיים אישיים

סיינפלד נולד למשפחה יהודית ומגדיר עצמו כיהודי, למרות התנסות קצרה בסיינטולוגיה בשנות ה-30 שלו.
ב-1984, בצעירותו היה מאורס עם קומיקאית אמריקאית-יהודייה בשם קרול לייפר, אך הם נפרדו. בשנות ה-30 המאוחרות לחייו, סיינפלד היה במערכת יחסים במשך ארבע שנים עם בחורה אמריקאית-יהודייה בשם שושנה לונסטיין שהייתה בת 17 בתחילת הקשר. מאז 1998 הוא בזוגיות עם מחברת הספרים האמריקאית ג'סיקה סקלר (במקור: נינה דניאל סקלר) לאחר שנפגשו במועדון ספורט של ריבוק, על אף שהייתה בזמנו נשואה טרייה למישהו אחר. הם התחתנו ב-25 בדצמבר 1999. נולדו להם שלושה ילדים: הבת סשה (7 בנובמבר 2000), הבן ג'וליאן קאל (1 במרץ 2003) והבן שפרד קלן (22 באוגוסט 2005).
בנובמבר 2014 אמר סיינפלד כי הוא לכאורה שייך לספקטרום האוטיסטי, באומרו כי "הגעתי למסקנה שאני נמצא בספקטרום האוטיזם, גם אם ברמה נמוכה. התחלתי לקלוט שלפעמים אני לא שם לב לדברים הנכונים. ומעבר לזה, אנשים מדברים אליי מדי פעם ואני לא מבין חלק מהדברים שהם אומרים לי. זה לא שאני במצב בלתי תפקודי, אבל בהחלט יש לי איזושהי בעיה ומשהו בלתי תקין אצלי". בסוף אותו החודש, חזר בו סיינפלד והצהיר כי הוא אינו משתייך לספקטרום האוטיסטי, באומרו כי "אני לא בספקטרום האוטיסטי. רק ראיתי מחזה בנושא, התחברתי לזה ברמה מסוימת והתייחסתי לזה. זה כל מה שאמרתי".
ב-2012 סיפר סיינפלד שהוא עושה מדיטציה כבר ארבעים שנה.

חיבה למכוניות

סיינפלד, חובב ואספן רכב נלהב, מחזיק באוסף גדול של מכוניות פורשה. הוא שכר האנגר בשדה התעופה סנטה מוניקה, בסנטה מוניקה, קליפורניה, למשך תקופת זמן ארוכה כדי לאחסן חלק מאוסף כלי הרכב שלו.
על פי הערכות סיינפלד מחזיק בכ-50 מכוניות מתוצרת פורשה. פול בניסטר כתב כי האוסף של סיינפלד מכיל דגמי פורשה 911 משנים שונות, 10 פורשה בוקסטר בצבעים שונים, ופורשה 550 ספיידר המפורסמת משנת 1955, אותו המודל וצבע פנינה אפורה, בה נהג השחקן ג'יימס דין נהג כאשר הוא התרסק ומת. בסדרת טלוויזיה בערוץ דיסקברי, רדיפה אחר מכוניות קלאסיות, נטען כי סיינפלד מחזיק בפורשה הראשונה והאחרונה בעלת קירור האוויר שיוצרה אי פעם. אחת מן המכוניות המרכזיות באוסף שלו היא פורשה 959 בשווי 700,000 דולר, אשר רק 292 יחידות נבנו אי פעם. הוא לא הורשה לנהוג בה, כי הרכב לא חוקי לנסיעת כביש, מפני שמבחני הזיהום וריסוק האמריקאיים מעולם לא נעשו במודל זה משום שפורשה סירבו לתרום ארבע רכבי פורשה 959 לצורך בדיקת ההרס. הוא ייבא את הרכב למטרות תצוגה, בתנאי שהוא לא יהיה מונע על כבישי ארצות הברית. המכונית נעשתה חוקית לנהיגת כביש בארצות הברית בשנת 1999 תחת החוק הפדרלי "Show and Display". בפברואר 2004 סיינפלד כתב מאמר בנושא כלי רכב, הסוקר את פורשה קאררה GT.
בשנת 2008, סיינפלד היה מעורב בתאונת דרכים כאשר הבלמים של הפיאט 500 שלו משנת 1967 כשלו, וכדי להימנע מכניסה לצומת, הוא משך את בלם החירום תוך התהפכות חדה, מה שבסופו של דבר גורם למכונית לעצור על צידה. סיינפלד לא נפגע. בתוכנית האינטרנט "קומיקאים במכוניות שותים קפה", סיינפלד אמר כי הלמבורגיני מיורה היא "המכונית היפה ביותר שתוכננה אי פעם."
במרץ 2016 מכר ג'רי סיינפלד 17 מכוניות פורשה מהאוסף הפרטי שלו בסכום כולל למעלה מ-22 מיליון דולרים.

השקפות פוליטיות ויחסו לישראל

סיינפלד תרם מספר תרומות לגופים פוליטיים אמריקאיים, כולל לקמפיין הבחירות לנשיאות של ג'ורג' וו. בוש (רפובליקני) ושל אל גור (דמוקרט) ב-2000. לאחר מכן תרם גם לארבעה מתמודדים עיקריים במפלגה הדמוקרטית ב-2000 וב-2004.
סיינפלד הגיע מספר פעמים במהלך חייו לישראל לרגל מופעים ונופש, כשבצעירותו אף התנדב בקיבוץ סער. ב-2018 הגיע עם משפחתו לביקור קצר בארץ לרגל הופעות סטנד-אפ שערך, אולם החליט להאריך את שהותו מעבר לשבוע כדי לבקר בבסיסים של צה"ל בשטחי יהודה ושומרון, כשלצד זאת הועלו תמונות שלו משם לרשתות החברתיות. דבר שגרר תגובות מעורבות מצד עיתונאים אמריקאיים וגולשים פרו-פלסטיניים בעולם.